Ekhvan terveydenhuollon ja kuntoutuksen toimialuejohtajaksi Eva Pihlamaa-Tuononen

Etelä-Karjalan hyvinvointialueen (Ekhva) terveydenhuollon ja kuntoutuksen toimialuejohtajaksi on valittu terveystieteiden maisteri Eva Pihlamaa-Tuononen. Hän työskentelee tällä hetkellä laaja-alaisen sosiaali- ja terveyskeskuksen vastuualuejohtajana Keski-Suomen hyvinvointialueella.

- Toivotamme Evan meille lämpimästi tervetulleeksi. Hän tuo joukkoomme osaamista, jota tulevaisuudessa tarvitsemme, rekrytointiryhmän ja aluehallituksen puheenjohtaja, Anneli Kiljunen sanoo.

-Evalla on pitkä kokemus ja vakuuttavaa näkemyksellisyyttä sote-johtamisesta. Hän profiloituu samaan aikaan jämäkäksi tavoitteiden ja lämpimäksi ihmisten johtajaksi, kuten johtajiltamme odotetaan, hyvinvointialuejohtaja Sally Leskinen toteaa.

Pihlamaa-Tuononen aloittaa Ekhvalla 13.1.2025.

-Olen todella iloinen valinnastastani ja aloitan innostuneena uuteen organisaatioon ja työkavereihin tutustumisen. Ekhvasta on tullut rekrytointiprosessin aikana vahvasti sellainen mielikuva, että siellä kaikki kehittäminen pyritään tekemään asiakkaiden parasta ajatellen. Lisäksi on korostunut se, että henkilökuntaa arvotetaan todella paljon ja yhteistyö on aitoa, Pihlamaa-Tuononen sanoo.

Virka avautui, kun aiempi toimialuejohtaja lähti uusien haasteiden pariin.

Terveydenhuollon ja kuntoutuksen toimialuejohtaja on osa johtoryhmää ja johtoryhmän jäsenenä osallistuu strategia-, toimielin- ja talousvalmisteluun ja toimeenpanoon.

Määräaikaan 14.10.2024 mennessä virkaa haki yhteensä 14 henkilöä, joista kolme ei täyttänyt hakuilmoituksessa määriteltyjä koulutusvaatimuksia. Jatkoon valituille tehtiin soveltuvuusarviot ja haastattelut Pro-Source Oy:n toimesta. Tämän jälkeen suoritetun arvioinnin perusteella Ekhvan rekrytointiryhmä päätti kutsua haastateltavakseen neljä hakijaa, joista kaksi vetäytyi haastattelujen jälkeen.

Valinnasta päätti aluehallitus kokouksessaan tänään 27.11.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Anneli Kiljunen, aluehallituksen puheenjohtaja, anneli.kiljunen@ekhva.fi, 050 511 3123

Eva Pihlamaa-Tuononen